詞 (文體)

詞（粵拼：ci4）又寫辭，係種中文文體，屬於韻文一種，喺初期係同啲俗曲結合後形成嘅歌詞文藝，可以攞來唱，而喺日後發展成中國古典詩歌嘅重要形式之一。
詞喺唐代開始有，到宋朝發展得最蓬勃，有宋詞（sung3ci4）呢個稱呼。而喺唐、五代時，稱之爲曲（子）（kuk1zi2）、雜曲（zaap6kuk1）、曲子詞（kuk1zi2ci4），因爲最初時詞同音樂密不可分，係用來唱嘅，所謂「曲」係指樂曲，「詞」係指唱詞部分，後來簡稱爲「詞」。相比詩齊葺葺嘅樣，詞嘅句式係長短不一嘅雜言，所以又嗌長短句（coeng4dyun2geoi3），呢種長短錯落嘅形式亦係受音樂影響。而喺後來，詞同音樂分離，成爲有獨特格律嘅新詩體，畀啲人睇做係近體詩嘅變形，所以嗌做詩餘（si1jyu4）。
詞同詩類似，不過詞嘅形成受音樂影響好大，係先有音樂、後有歌詞，由此形成區別於詩嘅特點，所以詞喺開始時啲聲韻要合啲音樂，所以寫詞叫做「填詞」、「倚聲」。而到後來，詞逐漸由詩樂歌舞一體嘅綜合藝術，轉變爲純文學嘅詩體，呢時填詞就唔係睇音樂、而係睇詞牌，每個詞牌有唔同嘅詞調，即係有唔同嘅平仄旋律同節奏；此外詞牌重會決定埋形式，規定咗諸如句數、字數、壓韻方式、韻腳。比如憶江南呢隻牌，單調（即係得一段）、二十七字、五句，呢五句嘅字數都定落，爲3・5・7・7・5，而押韻要喺第2、4、5句嘅尾，要求押平韻（所謂三平韻）。唔同詞牌有唔同嘅詞格，有啲詞牌詞格闊，可以填各種內容、抒發各類情緒，而有啲詞牌詞格窄啲，填得嘅內容比較類型化。因爲詞牌有音樂背景，所以喺朗誦上除咗要同詩噉睇內容來讀外，重要睇埋詞牌，把握好詞牌特有嘅節奏、旋律來誦讀。
任何詞嘅題目一定要有詞牌，詞牌係特定詞調嘅專名，填詞時一定要睇題意來揀合適嘅詞牌。唔同嘅詞調有唔同嘅聲情，因爲樂譜散失，所以唔知啲具體聲情，不過根據流傳作品嘅平仄、用韻、作品內容可以推計到詞調感情。要注意嘅係，自從詞同音樂分離，詞牌同曲譜就無咩拉掕。
對早期嘅詞作，詞牌往往就係詞題，詞牌名同內容往往相關；後來，詞牌不但之同音樂無關，亦同詞作內容無關，寫個詞牌出來係爲咗表示特定嘅句式、韻位、平仄，呢時嘅詞人填詞會喺詞牌之後另標題目、或者加序來說明。亦可以唔標題目，不過噉樣唔係話詞牌就係詞題，如果詞牌就係詞題，噉會註明「本意」。
詞喺初盛唐時喺民間、部分文人度開始創作，到中唐基本建立呢種文體，到晚唐、五代，加速文人化，喺藝術上逐步成熟。之後喺宋代達到高峰，喺金元兩代衰微，喺清代時中興過。
詞喺後來，因爲文學成就好高，好受士大夫歡迎，所以喺中國文學傳統度，習慣並稱爲「詩詞」，不過詞喺一開始係唔入大雅堂嘅。詞源於民間，證明呢點嘅係敦煌詞。1900年打開咗敦煌石室，發現咗敦煌詞集（早期嘅民間詞集），呢部詞集收嘅作品大概係從武則天末年到五代之間，不過從隋代到初唐、盛唐，傳世作品有限。
詞嘅起源，同唐時經濟繁榮、文學昌盛有密切關係。唐代商貿興旺，城市興盛，藉此萌生發育各類市井文藝。而中國歷來詩同音樂夾埋，只不過唔同時候方式唔同。漢魏樂府，一般先有歌辭後配樂，而唐五代詞係先有音樂後作詞；喺音樂上，漢魏係清商樂，隋唐係新興嘅燕（宴）樂。沈括就話唐代時有三種音樂：雅樂、清樂、宴（燕）樂；雅樂係周秦古樂，係種禮樂，拜祭時用，而詞配嘅係俗樂；清樂係漢魏中原嘅音樂，晉室南渡後流傳到長江以南，衍變爲南朝音樂，南北統一後，南朝嘅清樂變成隋唐七部、九部或十部樂之一，不過實質上已經冷落咗，當成咗古曲。而燕樂係唐代俗樂統稱。燕樂嘅興起可以去到北朝，當時啲外族入主中原，通稱胡樂嘅外國音樂傳入內地，有宮廷舞樂、民間舞樂、西域佛樂呢啲種類，唐代嘅十部樂，有七部來自外國。胡樂嘅主要樂器係琵琶，曲調複雜曲折、變化多端，節拍強，呢啲外國音樂相比傳統音樂新鮮刺激，好受時人歡迎，尤其係俗樂，可以用來日常娛樂。有音樂演奏就開始要有歌詞來唱，於是詞喺音樂刺激之下產生。
不過日後能夠成爲詞調嘅曲調係要揀過先。有咗通俗嘅燕樂，唔等於所有曲調都可以填得詞，尤其係宮廷大曲，雖然係燕樂一種，不過支曲太大，好難填詞。所以能夠產生詞嘅樂曲主要係啲短、輕便嘅雜曲小唱，呢啲俗曲同唐代嘅教坊機構有關。教坊係唐玄宗歡喜俗曲而設，結果成爲歌伎藝人、俗樂嘅聚集地。隋代可以入得詞嘅曲調好少，而唐代嘅曲樂有兩種：太常曲、教坊曲。太常曲係太常寺下屬大樂署嘅樂曲，係朝廷正樂，同俗樂唔同，不過有少數幾個曲調轉變爲詞調；而大量變成詞調嘅係教坊曲，唐五代嘅詞調有半數可以喺《教坊記》度搵到。
因爲詞一開始就係填啲雜曲小唱，都係啲民間俗曲，所以詞喺啱起步時有好多作品嘅內容比較淺俗，有一種市井、甚至豔情嘅文風傾向；同時詞嘅興起、以及一啲具體格律、修辭特徵重同盛極一時嘅宴飲娛樂相關，飲酒要行酒令，其中有啲歌舞化咗嘅酒令喺日後變成咗詞牌，流傳至今嘅「令」有一百幾牌，因此詞喺開始時有好多遊戲之作。所以即使係畀啲文人接受咗都好，有相當長嘅時間，詞風都係偏陰柔浮豔，有比較重嘅閨閣氣、脂粉氣，喺詞發展嘅初期，有大量嘅關於酒、女色、愛情、愁緒呢類內容嘅作品，喺抒情上偏感傷、細膩、婉曲、含蓄，所以一開始有啲文人睇唔起詞嘅，貶佢做「豔科小調」。不過經過五代到宋代文人嘅革新，詞無論係體裁、內容、風格都豐富咗好多，而唔再僅限原先嘅豔情作品，而多咗諸如針對時局嘅諷喻詞、感嘆家國興亡嘅抒情詞等等。於是逐漸詞嘅地位同詩相當。
詞喺草創階段，作品內容同一般民歌、詩無幾大唔同，詞亦未完全成熟，比如字數未定、韻腳隨便、平仄通押、用方音、用襯字，講明詞格闊，聲韻要求唔嚴，用韻簡單，而且同後世唔同嘅係，詞嘅內容同詞調名大致相同。
喺中唐之前，填詞都係比較散漫嘅，直到中唐先有系列文人比如張志和、韋應物、白居易、劉禹錫等主動填詞，詞開始畀部分文人接受。到咗呢個時候，填詞唔再按詩嘅句法，而係按曲調來填，即係話對啲文人來睇，詩同詞嘅創作方式係唔同嘅，詞係有獨自嘅創作意識同寫作規範。因此喺中唐時詞作爲文體之一確立咗。喺大曆到貞元期間，填詞已經喺文人度流行；喺元和之後，填詞嘅文人更多，文人對呢種文體更加純熟，呢種文體亦就更加穩定，詩同詞嘅分界越來越明顯。
呢陣時嘅詞係按曲調填，而後世以詞牌填，噉係因爲曲譜會失傳，後人唯有睇前人嘅作品照住個版來填，又因爲睇具體作品唔夠方便，又有人將同調嘅作品蒐集、比較，總結出格律、形式、平仄等等，定出詞牌，編爲詞譜，後人就按詞牌來填。
晚唐五代國家衰亂，好多文藝都蕭條咗，不過詞同音樂、歌妓一齊喺一啲安定地區繁榮，尤其係五代十國時嘅南方，有幾個國家比較安定，呢啲國無實力亦無雄心逐鹿中原，又無勵精圖治嘅打算，以聲色艶詞消遣，結果形成西蜀、南唐兩大詞壇中心。西蜀立國早，收留咗好多北方避難文人，所以詞嘅興盛早過南唐。
西蜀誕生咗最早嘅文人詞總集《花間集》，出到文人詞集，講明詞呢時喺格律方面更加規範，文辭、風格、意境嘅詞性特徵更明確。由於西蜀犬馬聲色，啲詞都係喺歌筵酒席唱嘅側艶之詞，所以詞風輕柔豔麗、文采繁華。花間詞嘅內容都係啲裙裾脂粉、花柳風月，寫女色、寫女人嘅生活同內心，重有諸如傷春離別、洞房密室、歌筵酒席、芳園曲徑、男女邂逅、少女懷春、宮女幽怨之類嘅題材。《花間集》雖然收咗18位詞人，不過總體上詞風都係崇尚雕飾、追求婉媚，有好重嘅脂香粉膩。
花間詞人入面，最出名嘅係溫庭筠。佢係初唐宰相溫彥博嘅子孫，不過到佢嗰代時家道沒落，雖然佢好叻，考科舉無問題，不過佢份人生活放蕩、爲人高竇、睇唔起權貴，得罪曬啲貴人，所以考多次進士都及唔到第。佢係第一個致力寫詞嘅文人，長期出入花街柳巷，將南朝宮體同北里倡風融合，係花間派鼻祖。佢嘅作品主要同閨閣有關，寫妓女嘅姿色、怨情，詞風穠豔細膩、綿密隱約，溫詞嘅特徵首先唔在於抒情，而係畀人感官刺激，佢嘅辭藻訴諸感官，密集而豔麗，因爲係訴諸於感官直覺，所以內在嘅意蘊情思要靠暗示，比較深隱含蓄。
其次出名嘅花間詞人係前蜀宰相韋莊。韋莊同溫庭筠一樣擅長詩詞，而韋莊受白居易影響多，韋莊嘅詞亦有花間派婉媚、柔麗、輕豔嘅通性，不過喺感情上，相比溫詞嘅隱約，韋詞更加直抒胸臆、顯而易見，總體風格淸艶。溫詞綿密、雕飾，韋詞疏朗、自然。不過韋莊亦有深婉低迴嘅作品。
南唐詞嘅興起遲過西蜀，主要詞人有宰相馮延巳、中主李璟、後主李煜。南唐亦都同西蜀一樣沉溺聲色，不過文藝修養高啲，趣味高雅啲，所以南唐詞嘅文風明顯唔同過花間詞。相比花間詞，南唐詞喺境界、氣象上開拓咗好多，不過風格上依然係情致纏綿。南唐詞特點就就在於呢點。
馮延巳嘅流傳詞作係五代詞人中最多，雖然題材重係啲相思離別、花柳風情，不過唔再側重寫女人嘅容貌服飾，亦唔限喺具體情節，而係着力寫心境意緒，有時連字面都唔提具體發生唔事，齋寫心境，具體嘅事由讀者想像，正因如此相比花間詞有內涵好多，所以佢開啟咗南唐詞風，影響到宋代添。
李璟流傳嘅詞得四首，詞嘅憂患心緒深過馮延巳；而佢嘅仔李煜流傳嘅詞更多，有三十幾首，文藝造詣又高，譽爲「千古詞帝」。李煜詞嘅特點在於真性情，無論係前期寫宮廷享樂，定係後期寫亡國之痛，都唔掩飾自己嘅感受，如實寫出，感情嘅抒發亦無理性節制，同時相比花間詞嘅雕琢，李煜詞比較多用口語、白描，唔堆辭藻，不過詞嘅美感反而係麗質天成。詞發展到李煜呢度，眼界先開闊，感慨先深，晚唐嗰種配樂助興嘅藝人詞轉變爲抒情達意嘅士大夫詞。
詞係宋代文學一代之勝，中國詩歌史上比得上唐詩嘅就係宋詞。詞喺晚唐五代重畀人睇做係「小道」，宋代時發展到同近體詩相提並論。宋詞流派多，名家多，自成一派嘅詞人就有成幾阿位。宋詞嘅成就有三方面：一係詞體完善，規範嚴格，無論聲律、章法、句法都好細密，最常用嘅詞調都係宋代時定型；二係題材多，晚唐五代詞大多係柔婉嘅艶詞，宋詞繼承兼改造呢個傳統，填出更多更爲抒情嘅愛情詞，此外經過蘇軾、辛棄疾嘅努力，詞嘅題材範圍同近體詩一樣廣闊，詠物、詠史、田園、愛情、贈答、送別、諧謔等，應有盡有；三係風格多，無論婉約、豪放、清新、穠麗都有。因爲啲內容挖到盡，後世詞作都難得超出宋詞嘅範圍。
其實喺宋代立國初半個世紀，詞係停滯嘅。直到柳永嗰批人出現（真宗、仁宗兩朝），宋詞先開始大放異彩。除咗柳永外，重有范仲淹、張先、晏殊、歐陽脩、王安石等等。呢陣時嘅詞主要繼承五代詞風，同時開拓革新。
晏殊嘅絕大部份作品都係寫男女感情，不過無花間詞嗰種輕佻艶冶，比較純淨雅緻，晏殊寫女人大多略過色相，着重寫戀情，情感基調雍容和緩，而辭藻上洗咗花間詞嘅濃艷脂粉，所以清麗淡雅、溫潤秀潔，同時晏殊對人生嘅思考滲透喺濃情之中，亦即「情中有思」。佢嘅仔晏幾道亦係重要詞人，亦都繼承呢種詞風。晏殊因爲輩份高，又係做宰相，所以當時好多出名詞人一係出於佢門下，一係就係佢嘅幕僚，所以晏殊畀後人尊爲「北宋倚聲家初祖」。
歐陽脩同晏殊一樣行五代詞人舊路，不過佢作爲開新風氣嘅一代文宗，佢亦都有所革新。一係繼承李煜，繼續開拓詞嘅抒情功能；二係改變趣味，令詞嘅內容通俗化（呢點同柳永一樣）。雖然歐陽脩嘅詞有好多係遊戲之作，亦有好多詞係寫傳統上經已類型化咗嘅相思別恨，不過佢有啲詞填來抒發自己嘅人生感受，佢爲人瀟灑曠達，呢種人生態度以及用詞來表達情懷嘅做法直接影響到蘇軾。而歐陽脩嘅私生活比較放任，作過啲有世俗之氣嘅艶詞，呢啲艶詞比較通俗，相比五代詞嗰種追求富麗華美風格嘅貴族趣味，呢啲艶詞更貼近大眾審美。同時喺詞史上，歐陽脩係學民歌第一人，佢學民歌嘅定格聯章，作咗兩套詠十二個月氣節嘅《漁家傲》，聯章組詞呢點亦影響到蘇軾。而詠穎州西湖嘅十首《採桑子》亦有民歌清新明暢嘅風味。
范仲淹同晏殊、歐陽脩唔同，佢參軍四年，將邊塞、戰爭、報國之情入詞，呢點開拓咗詞境，詞唔再浄係詠愛情、抒發感情，而係可以同國事相關。同時佢沉鬱蒼涼嘅風格成爲日後豪放派嘅濫觴。
張先嘅詞無超越到傳統題材，都係「心中事、眼中淚、意中人」，不過佢喺兩方面改變咗詞：一係擴大詞嘅實用功能，用詞來贈別酬唱；二係透過序將日常生活引入詞度。喺張先之前，文人交際浄用正統嘅詩，詞係「小道」，唔入大雅之堂，只可以寫畀歌妓去唱，張先破咗呢個慣例，交際場合都用詞，等於提升咗詞嘅地位，日後文人用詞來贈答，係受張先影響。而張先有好多詞作序，記敘眼前景、身邊事，改變咗詞過往有調無題嘅格局，於是詞嘅紀實性、現實感都強咗，日後詞人用序來交代填詞嘅緣起、背景，係直接受張先影響，所以張先畀人睇做係「古今一大轉移」。
王安石嘅詞脫離晚唐五代嗰種柔情軟調，注重抒發性情懷抱，特別係由展現人生感受轉爲反思歷史、現實社會，佢嘅懷古詠史詞令詞向詩風接近，令詞由應歌娛人變爲言志自娛。
柳永係好緊要嘅大詞人，宋詞到柳永手度先有重大變化。柳永對詞嘅影響在於：一，提倡慢詞，令慢詞同小令兩種體式平分秋色，根本上改變唐五代以來小令一統詞壇嘅局面；二，創用詞調，發展各種體制；三，變雅爲俗，面向民眾，題材上寫市民嘅情事、生活，辭藻上用口語、俗語；四，全新嘅填詞手法，喺變革體制之後，用起新嘅寫作手法；五，抒情自我化。
成個唐五代，詞以小令爲主，慢詞總共先嗰十首左右。呢種風氣延續到宋初，柳永同期嘅詞人都好少寫慢詞，反而係柳永一支公寫慢詞，最終改變詞壇小令一統天下嘅格局。小令衰在篇幅短，容量細，最多先五六十字，而慢詞起碼有八九十字，所以慢詞嘅內容含量夠大，增強詞嘅表現力。
成個宋代，柳永係創用詞調最多嘅詞人，現存213首詞，用咗133種詞調。成個宋代用過嘅880幾種詞調當中，有100幾調係柳永首創、或者首次啟用。詞到柳永手度，體制完備，有令、引、近、慢，有單調、雙調、三疊、四疊。正因爲柳永探索慢詞，先令詞呢種文體嘅表現力大大增強。
而喺創作上，柳永令詞回歸民間。原本詞發源民間，唱民眾嘅喜怒哀樂，畀文人接受之後，啲內容脫離大眾，變成士大夫情趣。而柳永因爲仕途失意，做咗都市浪子，成日出入啲歌樓妓館，對民間事物好瞭解，同時啲歌妓經常請佢作詞來唱畀啲客聽，於是佢一於改咗文人詞條路數，用民間語言去寫百姓關注嘅事物。呢啲內容有兩方面，一係寫女人，一係寫都市。寫女人，佢寫世俗女子對愛情嘅追求，寫女人失戀嘅痛苦；因爲佢同妓女接觸多，知佢哋嘅心，亦得啲妓女心，亦都寫啲詞唱妓女嘅心思。寫都市，佢善於寫城市嘅繁華，市民生活嘅康裕，佢所寫嘅太平氣象，連上層士大夫都激賞。
柳永喺用語方面亦變雅爲俗。啲文人詞都係從書面語度提取高雅綺麗嘅辭藻，而柳永發掘民間口語、俚俗入詞。呢啲口語都係當時啲市井鄉談，啲普通人一聽就知講乜，於是柳永嘅詞喺當時流傳好廣，叫做「凡有井水飲處，即能歌柳詞」。所以柳永嘅一啲詞本身就係方言文獻，一啲詞，比如「抵死」、「自家」，廣府話至今仲用，而一啲詞，比如「伊」、「伊家」、「消得」、「恁」等等，要用吳語來解。
因爲柳永探索慢詞，慢詞嘅篇幅咁長，於是啲寫法唔同過小令。小令因爲短，比較適合用傳統嘅比興、象徵來傳達情緒，而慢詞有咁長篇幅，可以慢慢講發生咩事，亦可以一層一層噉講述心聲，實際上柳永係將賦嘅寫法移植到詞度。於是詞可以同時抒情、敘事，令內容有咗情節。亦都因爲有咁長，敘事結構亦複雜化，原本詞嘅結構係過去加而家、或者加埋未來嘅單向綫性結構，柳永詞嘅時間構造係多重嘅、可往複來回，會由而家憶起過去再諗起而家，諗起未來又返到而家或過去，而寫記掛，原本嘅詞亦就寫你掛住我、我掛住你，而柳永詞會加多層「我諗你掛住我時嘅樣」。亦都因爲篇幅長，佢可以直接描述事物，唔使假借。
柳永成世人唔係好順，所以佢有好多心聲想發，所以佢嘅詞注重發表佢自己嘅人生體驗、心態，脫離唐五代詞以來嗰種唔係離愁別恨，就係男歡女愛嘅類型化情感，亦就深化詞嘅內涵。
柳永對後來嘅詞人影響好大，包括埋啲大詞人，比如蘇軾受柳永開創詞調、章法、描寫、意象運用、題材開拓嘅影響，力求喺「柳七郎風味」之外自成一家；秦觀嘅鋪敘點染，係學自柳永；周邦彥嘅章法結構係脫胎自柳永。詞到北宋中後期，蘇軾同周邦彥各開一派，都係從柳永度分化出嘅。
到11世紀下半葉時，柳永嗰批詞人淡出詞壇，接落就係神宗、哲宗、徽宗三朝（1069年─1125年）嘅元祐詞人。元祐詞人分成兩大派，一派叫蘇門詞人，以蘇軾爲領袖，門下有黃庭堅、秦觀、晁補之、李之儀、趙令畤、陳師道、毛滂，此外晏幾道、賀鑄雖然唔係蘇門，但都同蘇門過從甚密；另一派叫大晟詞人，因爲佢哋主要喺大晟府做嘢而得噉嘅派名，最重要詞人係周邦彥，此外有曹組、萬俟詠、田為、徐伸、江漢。元祐詞人係宋詞史上嘅繁榮期，其中創作最豐富、影響最深遠嘅係蘇軾、周邦彥，佢哋各開一派：蘇軾注重抒情言志，相對音律更注重詞嘅意蘊；周邦彥注重協律可歌，克制感情而追求開拓詞境。日後嘅南宋詞，就係根據呢兩個方向去發展。
蘇軾繼柳永、王安石之後拓展詞嘅境界，重自立宗派，黃庭堅同晁補之就係學蘇軾而自成面目。其中黃庭堅論詞就好似佢論詩噉，強調雅俗並重，佢嘅雅詞學自蘇軾，而俗詞、艶詞學自柳永，雅詞方面就好似蘇軾噉抒發佢嘅個性、人生態度，比如佢流放期間嘅詞，同時佢嘅雅詞貼近佢嘅日常生活，包括用詞序交代緣起，相比睇唔出具體背景嘅前人詞作，可以從佢嘅詞睇到詞人嘅人生歷程，呢點畀之後嘅南渡詞人寫家國世事提供咗個版。而俗詞就好似柳永噉寫啲風塵世事，用啲語彙好土俗，甚至內容鹹濕，呢啲詞出自佢玩世不恭嘅心態。晁補之亦學蘇軾噉用詞來抒發不平、苦悶，亦有豪健嘅詞作，其中最突出嘅係寫退隱生活嘅詞，畀日後嘅隱逸詞一個版。晁補之受蘇軾論詞影響，寫咗本《骫骳說》，評論時人詞作，側重論詞藝，詞話呢種體式就係晁補之開創嘅。晁補之喺佢嘅詞話度維護柳永，話佢嘅詞俗中有雅，唔輸唐詩；亦維護蘇軾，話蘇詞唔協音律係因爲佢嘅文學性高過音樂性，呢點爲日後學蘇軾嘅人提供咗個理論依據。
蘇門之中，蘇軾最得意嘅門生係秦觀。秦觀詞情調悲苦，畀人稱做「女郎詩」，呢種傷心出自佢份人嘅氣質以及經歷。評價上認爲，秦觀係北宋詞壇最體現當行本色嘅詞手，意思係話佢嘅詞情韻兼勝，辭情同聲韻都符合詞體本色以及時人趣味。呢種情韻兼勝，源自秦觀嘅手法突破：將小令作法融入慢詞。柳永慢詞容量大，可鋪敘，但有時結構單一疏散，內容直露，韻味唔長；小令含蓄、縝密、意境深媛，但容量細。秦觀就融合到兩者。小令亦係情韻兼勝，同晏幾道相比，由於兩人經歷唔同，晏詞意象多高堂華燭呢啲室內景緻，秦詞多山川自然呢啲景物。作爲蘇門，秦觀亦學蘇軾噉抒發自我性靈，但同蘇軾直吐苦水唔同，秦觀將佢啲心酸融入到類型化嘅艶情，於是傳統豔情詞有咗新嘅情感內涵。不過秦觀詞氣格纖弱，唔似蘇詞超然自適。秦觀喺詞史地位獨特，佢直接影響日後婉約派，秦觀詞風格清麗淡雅，周邦彥得其麗，演變出精雕細琢嘅典雅富麗，李清照得其清，演變出本色自然。
而當蘇門啲人馬照住蘇軾嘅方向去開拓詞境時，晏幾道固守住佢老豆晏殊所承傳嘅花間派傳統，喺小令呢個領域推陳出新。話佢新係要同前人對比。之前嘅花間傳統，寫戀情、寫女人，但其實無明確話係邊個人，係泛化咗嘅戀情；而晏幾道寫來寫去就係佢同四個歌女──蓮、鴻、蘋、雲嘅感情以及悲歡離合，佢亦喺詞中點出呢個歌女嘅名。佢嘅詞作感情真摯，已經將愛情當做純精神嘅追求。由於同呢四個歌女生離死別，所以只能靠回憶懷戀來寫詞，所以佢啲詞作如夢如幻，呢個本身就係佢嘅藝術境界。而風格上，語淡情深，可以用平淡嘅話、常見嘅事物，道出唔尋常嘅深情，呢種淡語表深情嘅句法叫做「透過句」。北宋後期，除咗柳永、蘇軾，花間詞亦係詞人追捧嘅藝術典範，李之儀、吳思道就係以花間爲準則。而晏幾道詞艶而不俗、淺處皆深，無論語言精度、情感深度都將花間傳統推向極致，所以好得時人鍾意，有好多詞人和作，成為宋詞史奇觀。
相比秦觀、晏幾道嘅傷心詞，賀鑄比較特別。佢生得好醜，人稱「賀鬼頭」，同時係個失意俠客，但係佢亦都好似書生噉讀書，所以佢嘅詞風既有英雄豪氣，亦有兒女柔情。宋詞史上第一次表現豪俠精神情懷嘅作品就係賀鑄詞，繼蘇軾之後改變詞嘅柔情媚調。賀鑄亦有柔情作品，《青玉案》名作令佢有雅號「賀梅子」，吸引宋金詞人唱和25人28首，一首詞吸引唔同時期嘅詞人唱和，亦係唐宋詞史少見。賀鑄善於吸收唐詩，擅長造語，所以有深婉密麗嘅風格。賀鑄影響到南宋詞壇，一方面學蘇軾噉抒發自己，開啟辛派先聲，另一方面承接晚唐李商隱、溫庭筠嘅風格，而影響到吳文英。
蘇軾嘅詞作成就好非凡，佢喺柳永之後，全面革新詞體，最終詞突破出「艶科」嘅格局，由音樂嘅附屬品變成獨立詩體，從根本上改變詞史嘅發展。蘇軾對詞嘅影響分爲文藝理論同創作兩面。詞論方面，佢提出「詩詞一體」而又「自是一家」，而創作上佢乜都寫，「以詩爲詞」，強化詞嘅文學性，降低詞對音樂嘅依賴，傳統上嘅詞有好重嘅女人氣，而蘇軾詞好豪放。
自晚唐五代，詞一直話係「艶科小道」，文人墨客寫詞只不過係寫詩之餘有噉嘅餘力去填，不過係遊戲態度，直到宋初，詞重係唔可以同載道言志嘅詩平起平坐。柳永雖然好努力，詞喺佢手度有大發展，但畢竟無提高詞嘅文學地位。而蘇軾首先破除詩尊詞卑嘅觀念，佢話詩詞係同源一體嘅，雖然外觀形式唔同，不過藝術本質同表現功能一致。所以佢評論詞作都同詩作相比。而爲咗令詞嘅美學品位及得上詩，佢提出「自是一家」嘅創作理念。佢呢個自是一家係針對柳永嘅，就話填詞應該風格壯美、意境闊大，詞品要同人品一致，填詞要好似寫詩噉寫出呢個人嘅真情實性、同佢獨特嘅人生感受。所以佢認爲文章氣節要並重，詩詞文章唔好仿襲前人，比如佢就好唔妥佢門下嘅秦觀成日學柳永，學到無咗個氣格。
喺創作上，擴大詞嘅表現，開拓詞境，係佢改革嘅主要方向。傳統上表現女性化嘅柔情之詞，佢擴展爲表現男性化嘅豪情之詞，將只表現愛情嘅詞變革爲表現性情嘅詞，於是乎詞就好似詩噉表現出呢個人嘅人格。因爲佢改變詞嘅柔情軟調，開啟咗南宋辛派嘅先河。而佢喺詞中抒發心路又係繼承自柳永、歐陽脩。除咗喺內心世界開拓，蘇軾亦開拓詞嘅自然外境。晚唐五代詞表現嘅生活環境好窄，主要封閉喺畫樓繡戶、亭臺院落，宋代之後，柳永將詞延伸到都邑市井，以及鄉野嘅自然景物，張先則將詞引向日常官場。蘇軾不但之寫佢嘅生活環境，更寫大自然嘅壯麗風光，有時喺對自然雄奇壯闊嘅描繪之中融注佢嘅人生觀感。同時佢亦寫過寧靜嘅山水，其中鄉村田園題材係之前詞人未關注過嘅。
蘇軾用佢嘅創作表明，詞係乜都可寫，咩意都立得，詞同詩有一樣嘅表現力，因爲佢豐富詞嘅情感內涵，拓展詞嘅時空場景，於是提高咗詞嘅藝術品位，可以同詩比。蘇軾變革詞風嘅武器就係「以詩爲詞」，亦即將詩嘅手法移植入詞。有兩個方面就係寫題序、用典故。
蘇軾之前嘅詞大多係用來唱嘅，題目係標明點唱，所以大多無題序。而蘇軾寫題序係交代、說明呢首詞所抒發嘅情事、緣起，噉係因爲既然佢要將詞變成抒情言志嘅詩體，但詞又偏偏唔方便敘事，噉就學詩噉寫題序。有啲題序係表明詞嘅創作動機、緣起，有啲則係爲咗同詞嘅內容互補。詞中用典，亦係自蘇軾開始，用典就可以顯得含蓄，同時意蘊豐富。蘇軾以詩爲詞，目的在於突破音樂限制，令詞變成獨立詩體。蘇軾填詞，目的唔係繄人唱，而係畀人讀，所以注重抒情言志嘅自由，而有時唔理音律。於是詞嘅文學性加強，從音樂之中更加獨立，南渡詞人同辛派詞人就沿呢個方向進展。
周邦彥係影響上同蘇軾一樣相對强嘅詞人，佢啲嘢啱好同蘇軾對調。若果將蘇軾比作唐詩中嘅李白，追求創作自由、強調性情自然、打破原有創作路數，噉周邦彥就係唐詩中嘅杜甫，追求創作嘅藝術規範、精心結撰。
蘇門派喺政治上屬舊黨，周邦彥屬於支持變法嘅新黨，喺兩黨鬥爭中，周邦彥嘅仕途幾度起落，所以周詞總體格調低沉感傷，經常表達佢仕途失意、羈旅行役、飄零不定嘅主題。除咗直接講呢種感受外，佢亦將感情寄託喺詠物上，呢個係周詞喺題材方面嘅開拓。宋初柳永等人嘅詠物，主要描寫物件，蘇軾度開始將詠物、抒情融合，但佢嘅詠物詞唔多。周邦彥嘅詠物詞種類豐富，新月、春雨、梅花、梨花、楊柳都有，並且注入佢嘅感傷情緒，開啓出南宋詠物詞嘅門路。
周詞相比蘇詞，顯得有章法可跟，所以相對比較多人學。周詞嘅章法變自柳永詞，柳永嘅慢詞擅長鋪敘，但因爲喺起初階段，有好多係平鋪直敘，相對平板，而周詞發展咗曲敘，往往將順敘、倒敘、插敘幾種章法錯綜結合，時空結構顯得跳躍，於是章法嚴密得來，結構亦複雜多變；另外佢嘅鋪敘亦善於增加、變換角度層次，佢可以憑住一絲感觸情緒，就將佢向四面八方鋪展開去，然後層層深入噉刻畫烘托，完整呈現出情思。周邦彥遞個啲人稱道嘅係化句，即係化用前人詩句入詞。前代詞人化句主要化喺字面，有時直頭改都唔改就鑲入，而且化句少用，而周邦彥往往一首詞就化咗幾句，不但喺字面上化成新句，更喺立意上點化前人詩句而成新意境。因爲周詞化句貼切自然，顯得博學而工巧，所以深受推崇。
相比蘇軾填詞有時唔顧音律，周邦彥填詞講究調美、律嚴、字工。周邦彥同柳永一樣擅長自度曲，佢新創自度嘅詞調有五十幾調，雖然唔及柳永咁多，但創出嘅調都係聲腔圓美、用字高雅，相比柳永嘅俗詞俗調，更符合文人雅士尤其係知音識律嘅人嘅審美趣味，所以多人學周詞。周邦彥注重音律，力求聲情同宮調一致，因爲宮調唔同，音色唔同。爲咗音律和諧，周邦彥好嚴格精密噉審音用字，不但要分平仄，而且區分仄聲嘅上、去、入三聲，令字音高低同曲調旋律變化相匹配。日後吳文英填詞嚴分四聲，就係受周詞影響。周邦彥對規範詞律有好大嘅功勞，乃至有人講雖然無專書指明詞律，但周詞就係典範。周詞同杜甫詩一樣，特別擅長拗句，拗句有利於更恰當表達情感，同時更加有抑揚頓挫嘅音樂美感，所以更加適應演唱時嘅樂曲需要。既使得拗句，音律又和諧，係周邦彥嘅獨創。
《菩薩蠻》
《望江南》
《漁父》
《調笑令》（兩首，唱和詞）
《憶江南》（三首）
《憶江南》
《菩薩蠻》
《望江南》
《女冠子》
《菩薩蠻》
《謁金門》
《鵲踏枝》
《浣溪沙》
《玉樓春》
《相見歡》
《虞美人》
《浪淘沙令》
《烏夜啼》
《木蘭花》
《浣溪沙》
《鵲踏枝》
《朝中措·平山堂》
《生查子·元夕》
《踏莎行》
《漁家傲》
《天仙子·送春》
《桂枝香·金陵懷古》
《定風波》
《望海潮》
《雨霖鈴》
《憶帝京》
《鶴衝天》
《醉蓬萊》
《鹽角兒》
《江城子·密州出獵》
《念奴嬌·赤壁懷古》
《南鄉子·重九涵輝樓呈徐君猷》
《臨江仙》
《定風波》
《浣溪沙·遊蘄水清泉寺》
《水調歌頭》
《臨江仙》
《鷓鴣天》
《少年遊》
《滿庭芳》
《鵲橋仙》
《浣溪沙》
《踏莎行·郴州旅舍》
《六州歌頭》
《青玉案》
《滿庭芳・夏日溧水無想山作》
《蘭陵王・柳》
《瑞龍吟》